Απόφαση της Επιτροπής

της 25ης Ιουλίου 2000

για την τροποποίηση του παραρτήματος IV της οδηγίας 90/539/ΕΟΚ του Συμβουλίου σχετικά με τους όρους υγειονομικού ελέγχου που διέπουν τις ενδοκοινοτικές συναλλαγές και τις εισαγωγές πουλερικών και αυγών για επώαση από τρίτες χώρες και περί τροποποιήσεως της απόφασης 96/482/ΕΚ για τον καθορισμό των όρων που αφορούν την υγεία των ζώων και των κτηνιατρικών πιστοποιητικών για την εισαγωγή από τρίτες χώρες πουλερικών και αυγών προς επώαση, άλλων πλην των στρουθιονιδών και των αυγών τους, συμπεριλαμβανομένων μέτρων για την υγεία των ζώων που πρέπει να εφαρμόζονται μετά την εισαγωγή

[κοινοποιηθείσα υπό τον αριθμό Ε(2000) 2261]

(Κείμενο που παρουσιάζει ενδιαφέρον για τον ΕΟΧ)

(2000/505/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 90/539/ΕΟΚ του Συμβουλίου, της 15 Οκτωβρίου 1990, σχετικά με τους όρους υγειονομικού ελέγχου που διέπουν τις ενδοκοινοτικές συναλλαγές και τις εισαγωγές πουλερικών και αυγών για επώαση από τρίτες χώρες(1), όπως τροποποιήθηκε τελευταία από την οδηγία 1999/90/ΕΚ(2), και ιδίως το άρθρο 23 παράγραφος 1, το άρθρο 24, το άρθρο 26 παράγραφος 2, το άρθρο 27α και το άρθρο 34,

την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/425/ΕΟΚ και 90/675/ΕΟΚ(3), όπως τροποποιήθηκε τελευταία από την οδηγία 96/43/ΕΚ(4), και ιδίως το άρθρο 10,

Εκτιμώντας τα ακόλουθα:

(1) Η απόφαση 96/482/ΕΚ της Επιτροπής(5), όπως τροποποιήθηκε τελευταία από την απόφαση 1999/549/ΕΚ(6), καθορίζει τους όρους που αφορούν την υγεία των ζώων και των κτηνιατρικών πιστοποιητικών για την εισαγωγή από τρίτες χώρες πουλερικών και αυγών προς επώαση άλλων πλην των στρουθιονιδών και των αυγών τους συμπεριλαμβανομένων μέτρων για την υγεία των ζώων που πρέπει να εφαρμόζονται μετά την εισαγωγή.

(2) Δεδομένης της εμπειρίας που αποκτήθηκε κατά την εφαρμογή των προβλεπόμενων μέτρων, καθίσταται αναγκαία η τροποποίηση των όρων βάσει των οποίων οι νεοσσοί μίας ημέρας που προέρχονται από αυγά για επώαση τα οποία έχουν εισαχθεί από τρίτες χώρες, διατίθενται στην αγορά εντός της Κοινότητας. Η τροποποίηση αυτή θα επιτρέψει στα κράτη μέλη να αποστέλλουν τους νεοσσούς μίας ημέρας σε εκμεταλλεύσεις που βρίσκονται σε άλλο κράτος μέλος εξασφαλίζοντας ότι πραγματοποιείται η απομόνωση μετά την εισαγωγή.

(3) Συνεπώς είναι αναγκαίο να τροποποιηθεί το υπόδειγμα πιστοποιητικού που αναφέρεται στο παράρτημα IV της οδηγίας 90/539/ΕΟΚ και της απόφασης 96/482/ΕΚ, αναλόγως.

(4) Είναι αναγκαίο η αρμόδια αρχή του κράτους μέλους αποστολής να ενημερώνει την αρμόδια αρχή του τελικού προορισμού των νεοσσών μίας ημέρας μέσω του συστήματος Animo σχετικά με τις υγειονομικές απαιτήσεις για την περίοδο απομόνωσης που πρέπει να εφαρμόζονται στις περιπτώσεις αυτές.

(5) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το υπόδειγμα 2 του παραρτήματος IV της οδηγίας 90/539/ΕΟΚ αντικαθίσταται από το παράρτημα της παρούσας απόφασης.

Άρθρο 2

Στο άρθρο 3 παράγραφος 1 της απόφασης 96/482/ΕΚ, προστίθεται το ακόλουθο κείμενο:"Εάν οι νεοσσοί μίας ημέρας δεν εκτρέφονται στο ίδιο κράτος μέλος στο οποίο είχαν εισαχθεί τα αυγά για επώαση, μεταφέρονται απευθείας και κρατούνται στην εκμετάλλευση προορισμού που αναφέρεται στο σημείο 9.2 του υποδείγματος 2 του υγειονομικού πιστοποιητικού του παραρτήματος IV της οδηγίας 90/539/ΕΟΚ του Συμβουλίου για περίοδο τουλάχιστον τριών εβδομάδων από την ημέρα επώασης."

Άρθρο 3

Η παρούσα απόφαση εφαρμόζεται στις αποστολές νεοσσών μίας ημέρας που συνοδεύονται από πιστοποιητικό από την 1η Οκτωβρίου 2000.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 25 Ιουλίου 2000.

Για την Επιτροπή

David Byrne

Μέλος της Επιτροπής

(1) ΕΕ L 303 της 31.10.1990, σ. 6.

(2) ΕΕ L 300 της 23.11.1999, σ. 19.

(3) ΕΕ L 268 της 24.9.1991, σ. 56.

(4) ΕΕ L 162 της 1.7.1996, σ. 1.

(5) ΕΕ L 196 της 7.8.1996, σ. 13.

(6) ΕΕ L 209 της 7.8.1999, σ. 36.

ΠΑΡΑΡΤΗΜΑ

>PIC FILE= "L_2000201EL.001002.EPS">